R. Kaliňák, podpredseda vlády a minister vnútra SR: (2008-05-13):
Teraz ale možno o niečo vážnejšie. Vážené dámy a páni, stojíme pred zákonom, ktorý v podstate vyvoláva diskusie už približne trištvrte roka. Ja by som asi nepredlžoval jeho uvádzanie dlhšími rečami, pretože sme v prvom čítaní. Všetci asi rozumieme tomu, že zákon potrebný je. Ten návrh predovšetkým kopíroval všetky odborné argumenty odborníkov, dopravných inžinierov, dopravných policajtov a tento zákon je potrebný. Myslím si, že sme napriek tomu, že sme boli kritizovaní aj tu napríklad zo strany pána poslanca Pada, že sme dali pomerne širokú a dlhú diskusiu, že nám to trošku dlhšie trvalo, priznávam, že nám to dlhšie trvalo, ale práve preto, že sme chceli dať čo najširší priestor na diskusiu. Na druhej strane sa ukazuje, že zjavne ani tento čas nebol úplne dostatočný, pretože sa opäť ozvali až po schválení tohto zákona vládou ďalšie inštitúcie, ktoré by chceli o tomto zákone diskutovať. Vzhľadom na to, že tento zákon nie je zákonom politickým a myslím si, že v sebe nedokáže zahŕňať pohľad spektra od stredu doľava alebo pohľad od stredu doprava, predpokladám, že tá hlavná časť diskusie sa sústredí na druhé čítanie, kde očakávam, samozrejme, aj všetky rozumné návrhy, ktoré tento zákon môžu vylepšiť alebo zefektívniť. Ja len v úvode možno spomeniem, že sme pristúpili k niektorým opatreniam. Vymenujem len sporadicky ich niekoľko, pretože ten zákon naozaj je celý nový a mnoho vecí bolo upravených, ale, samozrejme, takými zásadnejšími sú taká otázka, ako je zníženie rýchlosti v obciach na 50 km. Tu sa môže rozprúdiť diskusia o tom, či je to dobré, či je to dostatočné, ale my sme vychádzali predovšetkým z výsledkov výskumov, ktoré jasne hovorili o tom, že tých desať kilometrov je zásadný rozdiel v pohľade predovšetkým na zranenia, ktoré auto v tejto rýchlosti spôsobí, a na šancu prežiť chodcovi alebo cyklistovi takúto zrážku sa znížením rýchlosti na 50 km výrazne zvyšujú. Takisto tu bola nová úprava smerom k rýchlostiam na diaľniciach, kde sme zachovali maximálnu povolenú rýchlosť 130 km za hodinu, ale na mnohé otázky či už od odborníkov, alebo aj z Národnej diaľničnej spoločnosti, alebo všeobecne aj z trendu, ktorý je v Európe sme nechali otvorenú možnosť, aby na niektorých úsekoch osobitnou značkou bola táto rýchlosť upravená inak, ako je stanovená v zákone. To už bude, ale nie je tak úplne na Policajnom zbore ako skôr na správcovi komunikácie. To, čo sme v zákone upravili bola minimálna rýchlosť, ktorá je na diaľnici povolená. Z môjho pohľadu je to ustanovenie dobré. Boli sme naňho viackrát upozornení predovšetkým preto, že dnes bola rýchlosť, a teraz ma ospravedlňte, nepamätám si, či presne 50 alebo 60 km minimálna, ale keď by sme poňali, že aj 50, pán poslanec Pado mi ukazuje 50, áno, tak keď si predstavíme, že maximálna rýchlosť povolená bola 130, čiže rozdiel v tej kilometráži je 80 km v hodine, a keď si predstavíte Škodu Favorit, alebo Škodu 120, ktorá stretne neosvetlenú aviu, alebo teda veľmi slabo osvetlenú aviu a má vlastne urobiť brzdenie o 80 km v hodine na veľmi krátkom úseku, veľmi často dochádzalo práve k veľmi rizikovým prípadom. Preto sme sa rozhodli, že zvýšime tú minimálnu rýchlosť, čím vlastne eliminujeme predovšetkým tie najpomalšie vozidlá a máme možnosť zvýšiť priechodnosť práve diaľničných úsekov ako hlavných dopravných tepien v rámci Slovenska. Je tu takisto úprava, ktorá vyvolala diskusiu, ale až po skončení pripomienkového konania, to som bol prekvapený, že neboli dopravcovia takí aktívni. Je otázka piatkového zákazu jazdy kamiónov medzi 16.00 a 20.00 hodinou. Samozrejme, rozdielny názor na tento zákaz majú vodiči osobných motorových vozidiel. Iný názor majú vodiči nákladných motorových vozidiel a úplne iný názor majú predovšetkým investori a veľké spoločnosti, ktoré na Slovensku vyrábajú a fungujú systémom just in time. To znamená de facto bez skladov a priamo vykladajú do výrobných liniek kamióny, ktoré prichádzajú do podniku. Môžem v tejto chvíli pripustiť, že o tomto návrhu rokujeme so zástupcami jednotlivých predstaviteľov spoločností a zamestnávateľov a naďalej budeme rokovať. Myslím si, že do toho sú aktívne zapojení aj páni poslanci a pani poslankyne. Počul som viacero názorov z pléna. Je to presne jedna z tých tém, kde sme v snahe zrýchliť a zefektívniť tú premávku znížili pôvodný počet 22 zákazových hodín na 8, ale ukazuje sa, že sú tu ešte určité otázky. Ja si myslím, že sme prístupní k tomu, aby sme každé riešenie urobili takým, aby boli všetci spokojní a zároveň sme zachovali hlavný účel, a to je bezpečnosť cestnej premávky a jej plynulosť. Čiže môžeme rôzne variovať aj túto otázku. V zákone, samozrejme, sme poňali aj viacero pripomienok a návrhov, ktoré zazneli v parlamente. Ja za všetky spomeniem návrh pána poslanca Pada spred trištvrte roka alebo spred roka. Ak sa nemýlim, otázka je o celoročnom svietení a ktorý sa javí ako efektívny a dobrý. Myslím si, že riešenie, ktoré prijalo Rakúsko nie je úplne odzrkadľujúce realitu celoročného svietenia a jeho výhody. Čiže je priestor na to, aby sme to na Slovensku zaviedli. Ja si myslím, že mnohé aj už také škandinávske automobilky robia autá automaticky po naštartovaní so zapnutými svetlami. Firmy, ktoré vyrábajú motocykle to robia už viac ako desať rokov, že vlastne nedá sa vypnúť svetlo ani na motocykli, ktorý je v prevádzke. A takisto sme vyhoveli aj v otázke psychotestov, kedy bolo viacero listov a otázok zo strany poslancov, aby sme našli tú cestu k psychotestom, ktoré smerovali k zníženiu agresivity. Dnes som počul opäť niekoľko výhrad. Opäť je to ustanovenie, ktoré predpokladám a rád prijmem iné návrhy alebo vylepšujúce návrhy. Je to zákon, ktorý je a bude vlastne výsledkom spoločného snaženia celej  snemovne a ministerstvo možno v tomto prípade bolo skôr servisnou organizáciou, aby sme pripravili text, ktorý nakoniec poslanci budú schvaľovať. Samozrejme, zaviedli sme ešte niekoľko takých opatrení smerujúcich predovšetkým k bezpečnosti najzraniteľnejších účastníkov cestnej premávky, teraz mám na mysli chodcov a cyklistov, kde chceme, aby mimo obcí v noci chodci povinne  nosili reflexné prvky. My sme začali akciu vidieť a byť videní, kde sme vlastne rozdávali či už na školách, alebo cestou organizácií, ktoré sú najbližšie k ľuďom, reflexné prvky, ktoré by mohli používať na odevoch a oblečeniach. V tejto akcii v širšom meradle chceme pokračovať až do účinnosti zákona aj po účinnosti, samozrejme, ale ten najväčší záber bude práve pred účinnosťou tohto zákona, kedy policajti budú rozdávať na všetkých obvodných oddeleniach čo najbližšie k občanom reflexívne prvky tak, aby tie náklady s tým spojené neznášal občan. Nie sú veľmi vysoké, ale napriek tomu, samozrejme, niečo z tej peňaženky stoja. A v tomto prípade si myslím, že by to bolo vhodné, je naozaj zásadný rozdiel, keď na čiernom kabáte má možnosť mať občan ten prúžok. Zvyšuje to jeho viditeľnosť o niekoľko sto metrov, čo znamená naozaj v mnohých prípadoch záchranu jeho života. Pri cyklistoch prechádzame na západoeurópsky model z pohľadu cyklistických reflexných viest, tak ako to je na Západe. Ja absolútne súhlasím so všetkými, že nebudú cyklisti možno v budúcnosti, a teraz to možno trošku poviem vulgárne, tí najkrajší na svete a nevyniknú možno ich farebné dresy, ktoré často majú, ale nočná cyklistika často bez osvetlenia je v tomto prípade naozaj mimoriadne nebezpečná a ja si myslím, že je to vec, ktorú by sme mohli podporiť. Ale opäť sa vrátim k tomu, že každý rozumný návrh, ktorý v snemovni vzíde, veľmi radi uvítame. Možno spomeniem ešte takú jednu, myslím, že len pred dvoma dňami som zaregistroval takú problémovú záležitosť. Všimol som si reakciu v médiách ohľadne áut s osobitnými výstražnými zariadeniami. Myslia sa tým majáky. Návrh, ktorý sme dali do zákona, ktorý sme zapracovali, kde boli, myslím už v médiách spomínaní predovšetkým župani, sme koncipovali ako súbor ľudí, ktorí sú zúčastňujúci sa na krízových manažmentoch štátu a zároveň v jednej chvíli majú to teritórium, ktoré pod nich spadá, väčšieho rozsahu. To znamená, najmenší celok, ktorý sa dá predpokladať, že povinnosť sa tam intenzívne presúvať, je práve kraj alebo vyšší územný celok. Bol tu určitý zoznam, ktorý vlastne bol navrhnutý. Boli tam vymenovaní všetci, ktorí by to mohli mať. Práve preto i bola určitá verejná kontrola možno zneužívaním, ale započul som, že budú mať poslanci na to iný názor. Ja vám plne toto ustanovenie dávam do vašej právomoci ako aj orgánu, ktorý má v bezpečnostných otázkach čo rozhodovať. My sme urobili vlastne len pokusne sumár ľudí, o ktorých si myslíme, že to nutné je, ale v tomto prípade ministerstvo naozaj nemá, pretože vlastné autá označené máme. Toto sú všetko autá mimo nášho rezortu. Tu si môže, samozrejme, každý ľubovoľne rozhodnúť. To znamená návrh, ktorý získa podporu väčšiny v parlamente v tomto prípade prejde, takže naozaj rád privítam návrh, ktorý bude objektívnejší. Posledná vec taká veľmi diskutovaná sú zimné pneumatiky. Stáli sme pred otázkou na jednej strane nevenovať sa tejto téme vôbec a ponechať pôvodný stav, to znamená nepovinnosť zimných pneumatík pre celé Slovensko, pre celé jeho územie. A na druhej strane bola povinnosť zaviesť v časovom období 15. november, 15. marec zimné pneumatiky povinne pre všetky typy osobných motorových vozidiel s osobitnou úpravou pre autobusy a nákladné vozidlá. Takýto návrh raz už v parlamente podaný bol. Bol podaný vtedy koaličným poslancom. Zároveň tým istým poslancom bol ten návrh o niekoľko týždňov ešte počas legisvakačnej lehoty zmenený s odôvodnením, že finančné nároky, ktoré by boli spojené s takouto povinnosťou, by boli obrovské a predovšetkým, že mnohí obyvatelia používajú automobily len z času na čas veľmi obmedzene raz, dvakrát do mesiaca a na nejaké krátke presuny, a preto sa im finančný náklad smerom k zimným pneumatikám zdá ako vysoký. Ja tento argument akceptujem, a preto sme sa pokúsili nájsť kompromisné riešenie, ktorého síce ustanovenie znie komplikovane, ale v praxi naozaj znamená jednu jednoduchú vetu. Zákaz jazdy motorovým vozidlám s letnými pneumatikami počas doby, keď je na ceste sneh. Len čo je posolené a je tam, by som povedal, už tá klasická či už kaša, alebo mokrá cesta, opäť na tej ceste jazdiť môže. Je to jediný kompromis, ktorý môžeme viazať na počasie a môže ísť. Pretože, ak niekto jazdí často a opýta sa nás, že ako má predpokladať, ako môže predpokladať, že či bude snežiť. Ten, kto sa chce vyhnúť týmto predpovediam počasia, si môže kúpiť zimné pneumatiky. A ten už nemusí sledovať počasie, či sneží, alebo nesneží, lebo každý, kto jazdí, často vie, že zimné pneumatiky sú potrebné. Podľa mňa z môjho pohľadu veľká časť vodičov naozaj tieto zimné pneumatiky používa. Potom je ale kategória vodičov, ktorá šoféruje auto výnimočne. To boli najčastejšie pripomienky, si to pamätám, počas známeho Malchárkovho návrhu. A práve pre tých toto ustanovenie platí, že ak sa teda chcú vybrať na cestu, musia vedieť, že ak teda je nasnežené, bohužiaľ, auto nemôžu použiť bez toho, aby neporušili zákon. Ak nájdete rozumný kompromis medzi absolútnym príkazom zimných pneumatík, čo si myslím, že v tejto chvíli na Slovensku nie je úplne priechodné už aj z pohľadu toho, ako to bolo v minulom volebnom období, keď vlastne dnešná opozícia bola pri moci a s úplným neregulovaním zimných pneumatík každý iný rozumnejší a lepší návrh, ako je tento radi privítame a vôbec sa mu nebránime. Nemyslím si, že sme zjedli všetku múdrosť sveta, ale v tomto prípade sme naozaj hútali a jediná väzba smerom k tomu, že kedy sa letné pneumatiky nesmú používať. Počas toho, kedy ich vlastnosti sú najhoršie, a to je práve ľad a sneh. Myslím si, že keď si spočítame dni, za ktoré bolo Slovensko pokryté snehovou vrstvou tak, že aj vozovky mali ujazdenú vrstvu snehu, samozrejme, ten rizikový dojazd vždy tam je možný a každý policajt dokáže posúdiť ten priestupok a jeho závažnosť aktuálne na základe skutočnosti, ale tých dní bolo naozaj obmedzený počet. Ak tento rok, keby sme zobrali celoslovenský priemer, boli tie dni štyri. V severných častiach možno dvadsať. Tak je to, samozrejme, veľa. Aj to iba výnimočne na niektorých cestách. Minulý rok to bolo ešte menej a rok predtým o niečo viacej. To znamená, bavíme sa primárne približne pri 80 % štátu o dvoch, troch dňoch ročne. O južných územiach, v prípade južných území vlastne, ako tuším, tento rok ani taká situácia nenastala. A v prípade severných regiónov Slovenska je to možno otázka dvoch, troch týždňov do roka, kedy tento problém môže vzniknúť. Nechcem už ďalej rozprávať. V podstate predpokladám, že tá rozprava k tomuto zákonu je aktuálna naozaj hlavne v druhom čítaní, kedy budú prichádzať jednotlivé pozmeňujúce návrhy. Ešte raz predostieram, že v tomto prípade sme tým návrhom absolútne otvorení. Ešte možno by som doplnil takú časť, ktorá sa často diskutovala, to je otázka pokút. Rád by som zdôraznil ešte raz, nedochádza k nárastu pokút za tie priestupky, ktoré boli najštandardnejšie v 97 % prípadov. Sú to všetky pokuty v pôvodnej výške za pôvodné priestupky. Iba v prípade extrémnych porušovateľov, či už je to otázka alkoholu, otázka častej dopravnej nehodovosti, otázka rýchlosti. Tam sme v prípade tých extrémnych prípadov zvýšili tú pokutu naozaj do súm, ktoré sú zásadnejšie, ale stále ešte hlboko pod európskym priemerom. Ja napríklad spomeniem len tú rýchlosť. Keď sa bavíme o štandardnom prekročení rýchlosti, tak tá dvojtisícová pokuta, ktorá je dnes, naďalej bude platiť v rozmedzí rýchlosti 130, napríklad na diaľnici 130 až 150, od 150 do 170 máte päťtisíc, od 170 do 190 desaťtisíc a majstri leteckého športu nad 190 dvadsaťtisíc korún. Každý, kto takto cestuje, si musí uvedomiť, že do Košíc je to lacnejšie lietadlom, ako ísť takýmto spôsobom po slovenských cestách. A to isté platí aj v ostatných prípadoch. Čiže tá štandardná zostava dopravných priestupkov ostáva v pôvodnej výške. Zvýšenie napríklad, najvyššia suma, o ktorej sa často hovorí, až štyridsaťtisíc je len v jednom prípade, a to je odmietnutie dychovej skúšky. Každý, kto tú skúšku neodmietne, nemôže dostať pokutu. Je to veľmi jednoduchá matematika. Vysoký alkohol takisto patrí medzi najzásadnejšie dôvody dopravných nehôd väčšinou s veľkými následkami, možno percentuálne ten alkohol nie je každou druhou nehodou. Je, tuším, každou siedmou alebo šiestou. Ale následky nehôd pod vplyvom alkoholu sú omnoho markantnejšie. Čiže ešte raz sa vám chcem všetkým pekne poďakovať. Pokúsili sme sa návrhy, ktoré boli z opozície, z koalície skĺbiť do toho zákona, ale prítomnosť ukazuje, že je tam ešte niekoľko ďalších ustanovení, ktoré bude treba pravdepodobne upravovať, ktoré vyplývajú zo všeobecnej spoločenskej diskusie. Je to zákon, ktorý sa týka veľmi veľkého množstva ľudí, ja naozaj sa teším, že by sme tu mohli mať jeden taký, by som povedal, kompaktný celok poslaneckého schvaľovania tohto zákona. Veľmi pekne vám ďakujem za pozornosť a verím v podporu tohto zákona. Ďakujem.